
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 22 septembrie 2010
PL-x 432/2010


AVIZ

asupra proiectului de Lege privind stimularea înfiinţării şi dezvoltării microîntreprinderilor aparţinând întreprinzătorilor tineri, debutanţi în afaceri
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind stimularea înfiinţării şi dezvoltării microîntreprinderilor aparţinând întreprinzătorilor tineri, debutanţi în afaceri, trimis cu adresa nr. PL-x 432 din 1 septembrie 2010, înregistrat cu nr.31/712 din 2 septembrie 2010. 

Proiectul de lege a fost adoptat de Senat în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare stimularea şi încurajarea întreprinzătorilor tineri, prin stabilirea unui regim juridic şi fiscal al microîntreprinderilor înfiinţate şi conduse de aceştia, aflaţi la debutul unei afaceri.

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 22 septembrie 2010.

Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, aviz cu nr.165 din 1 martie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de Lege privind stimularea înfiinţării şi dezvoltării microîntreprinderilor aparţinând întreprinzătorilor tineri, debutanţi în afaceri, întrucât acesta instituie facilităţi fiscale de natură să afecteze indirect veniturile bugetului de stat, în sensul diminuării acestuia, iniţiatorii propunerii legislative neprecizând sursele financiare necesare aplicării măsurilor propuse, încălcându-se astfel dispoziţia art.138 alin. (5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.

În acelaşi sens, art.15 alin.(1) din Legea nr.500/2002 privind finanţele publice , prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
Având în vedere faptul că proiectul de lege implică modificarea prevederilor bugetului de stat, sunt aplicabile dispoziţiile art.111 alin. (1) teza a doua din Constituţia României, republicată, fiind necesar a se solicita şi punctul de vedere al Guvernului.
În raport de obiectul şi conţinutul reglementării, proiectul de lege face parte din categoria legilor ordinare.
                             VICEPREŞEDINTE,                          
 
 SECRETAR,

                       
   Florin Iordache                                     Gabriel Andronache

Consilier parlamentar,

Rodica Penescu

